**ELŐTERJESZTÉS**

**Szombathely Megyei Jogú Város Közgyűlésének 2024. február 29-i ülésére**

**Javaslat a Szombathelyi Rendőrkapitányság vezetője kinevezésének véleményezésére**

Dr. Pilisi Gábor r. ezredes, rendőrségi főtanácsos, a Vas Vármegyei Rendőr-főkapitányság rendőrfőkapitánya tájékoztatott, hogy a Szombathelyi Rendőrkapitányság vezetői beosztásának 2023. november 1-jei megüresedését követően a kapitányságvezetői teendők ellátásával Dr. Koncz Gabriella r. ezredes, rendőrségi tanácsos asszonyt bízta meg, akinek e megbízatása a szolgálati törvény alapján egy év elteltével, legkésőbb 2024. október 31-én lejár.

A Rendőrségről szóló 1994. évi XXXIV. törvény (a továbbiakban: Rtv.) 8. § (2) bekezdése értelmében a rendőrkapitányság vezetőjének kinevezését megelőzően a kinevezési jogkör gyakorlója kikéri az illetékességi területen működő települési önkormányzatok képviselő-testületének a véleményét.

Rendőrfőkapitány Úr tájékoztatott, hogy a Szombathelyi Rendőrkapitányság vezetőjévé Dr. Koncz Gabriella r. ezredes, rendőrségi tanácsos asszonyt javasolja kinevezni, 2024. május 1-jei hatállyal.

Rendőrfőkapitány Úr véleménye szerint Dr. Koncz Gabriella Szombathelyi Rendőrkapitányság kapitányságvezetői feladatainak ellátására történt megbízása alatt a Szombathelyi Rendőrkapitányság irányítása zökkenőmentes volt. Az állomány összefogottan, jó színvonalon végezte a munkáját. A váratlan feladatokat törvényesen, rugalmasan kezelte. Dr. Koncz Gabriella r. ezredes, rendőrségi tanácsos asszony agilis és alapos vezető. A vezetőváltás a Szombathelyi Rendőrkapitányság tevékenységében törést nem okozott, így személyében Rendőrfőkapitány Úr garanciát lát a további sikeres működésre és fejlődésre.

Rendőrfőkapitány Úr az Rtv. fenti előírása alapján kérte, hogy a Tisztelt Közgyűlés alkosson véleményt a Szombathelyi Rendőrkapitányság vezetőjévé általa kinevezni javasolt személyről.

Tájékoztatom a Tisztelt Közgyűlést, hogy az Rtv. 8. § (3) bekezdése szerint ha a települési önkormányzatok többsége a kinevezéssel szemben foglal állást, és a kinevezési jogkör gyakorlója nem állít újabb jelöltet, döntése szakmai indokairól az érintett önkormányzatokat állásfoglalásban tájékoztatja.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2024. február „ ”.**

 **(: Dr. Nemény András :)**

**HATÁROZATI JAVASLAT**

**…/2024. (II.29.) Kgy. számú határozat**

1. Szombathely Megyei Jogú Város Közgyűlése a Rendőrségről szóló 1994. évi XXXIV. törvény 8. § (2) bekezdésében foglalt véleményezési jogkörében eljárva egyetért Dr. Koncz Gabriella r. ezredes, rendőrségi tanácsosnak a Szombathelyi Rendőrkapitányság vezetőjévé történő kinevezésével.
2. A Közgyűlés felkéri a polgármestert, hogy a megfogalmazott véleményről tájékoztassa a Vas Vármegyei Rendőr-főkapitányság rendőrfőkapitányát.

**Felelős:** Dr. Nemény András polgármester

 Horváth Soma alpolgármester

 Dr. Károlyi Ákos jegyző

 (a végrehajtás előkészítéséért:

 Dr. Holler Péter, a Hatósági Osztály vezetője)

**Határidő:** azonnal